राम मंदिर और बजरंग बली भी नहीं बचा सके; कहा- 'द केरला स्टोरी' बनना शर्म की बात
Vishva Hindu Parishad President Pravin Togadia Controversial Remark अंतरराष्ट्रीय हिंदू परिषद के अध्यक्ष डॉ. प्रवीण भाई तोगड़िया ने कर्नाटक विधानसभा चुनाव के नतीजों को BJP के लिए वेकअप कॉल बताया है।
अंतरराष्ट्रीय हिंदू परिषद के अध्यक्ष डॉ. प्रवीण भाई तोगड़िया ने कर्नाटक विधानसभा चुनाव के नतीजों को BJP के लिए वेकअप कॉल बताया है। उन्होंने कहा, 'राम मंदिर और बजरंग बली भी BJP को बचा नहीं पाए। यह चिंता की बात है।'
भोपाल में शनिवार को प्रेस कॉन्फ्रेंस में उन्होंने कहा, 'द केरला स्टोरी' जैसी फिल्म बनना ही शर्म की बात है। भविष्य में ऐसी फिल्म न बने, इसलिए एंटी लव जिहाद और जनसंख्या नियंत्रण कानून बनाए जाएं।'
पेट्रोल सस्ता करो, बजरंग बली का नाम लिए बिना भी वोट मिल जाएंगे
तोगड़िया ने कहा, 'मुझे दर्द है कि बजरंग बली, राम मंदिर भी भाजपा को बचा नहीं पाए। यह खतरे की घंटी है। यह भाजपा के लिए 2024 लोकसभा चुनाव का वेकअप कॉल है। लोगों को रोजगार चाहिए। महंगाई से मुक्ति चाहिए। सुरक्षा चाहिए। किसानों को फसलों के दाम चाहिए।
राज्य और केंद्र सरकार के कोटे से 1 करोड़ सरकारी पद खाली हैं। 3 महीने में भर दो, वोट मिलेंगे। किसानों के लिए MSP बनाओ। 70 करोड़ किसानों के वोट मिलेंगे। पेट्रोल-डीजल, गैस सिलेंडर के दाम कम करो। पेट्रोल तो हम 60 रुपए लीटर दे सकते हैं। ऐसा करेंगे, तो बिना बजरंग बली का नाम लिए भी वोट मिल जाएंगे।'
बहन-बेटियों पर अत्याचार की वाहवाही हो रही
उन्होंने कहा, 'द केरला स्टोरी' जैसी फिल्म बनना ही शर्म की बात है। बहन-बेटियों पर अत्याचार की वाहवाही हो रही है। चुल्लू भर पानी में डूब मरना चाहिए कि देश में हमारी बहन-बेटियां सुरक्षित नहीं हैं। क्या देश में अभी भी हिंदुओं की शर्मनाक स्थिति है? क्या हिंदू लड़कियां शिकार बन रही हैं? वे शिकार बन रही हैं, तभी तो ऐसी फिल्में बन रही हैं। भविष्य में ऐसी कोई फिल्म न बने, इसलिए एंटी लव जिहाद कानून और जनसंख्या नियंत्रण कानून बनाएं। दो से ज्यादा बच्चे पैदा करें तो उन्हें जेल में डाल दीजिए। हम भी बहन-बेटियों को सुरक्षा की ट्रेनिंग दे रहे हैं।'
क्या भोपाल-अहमदाबाद में भी हिंदू शरणार्थी शिविर लगाने पड़ेंगे
तोगड़िया बोले कि मणिपुर हिंसा में सैकड़ों हिंदू मारे गए। पहले कश्मीर में हिंदुओं के लिए शरणार्थी शिविर थे, अब मणिपुर में हैं। क्या आने वाले समय में भोपाल, अहमदाबाद में भी ऐसे शिविर लगाने पड़ेंगे? मणिपुर सरकार हिंदुओं की सुरक्षा में फेल हो गई। वहां मृतकों के परिवार को 50 लाख, एक व्यक्ति को सरकारी नौकरी देनी चाहिए। बॉर्डर पर BSF लगाई जाए। भारत में ही हिंदू सुरक्षित नहीं हैं।
'हिंदू ही आगे' में दो करोड़ परिवारों को जोड़ेंगे​​​​​​
देश के कोने-कोने में अंतरराष्ट्रीय हिंदू परिषद का विस्तार हो चुका है। अब हमारा लक्ष्य समृद्ध, सुरक्षित और सम्मानयुक्त हिंदू बनाने का है। यह लक्ष्य पूरा करने के लिए देश के गांव-शहरों में 1 लाख स्थानों पर हर सप्ताह हनुमान चालीसा केंद्र शुरू किए गए हैं।
हम दो करोड़ हिंदू परिवारों को जोड़ेंगे। इन परिवारों को सुरक्षा, समृद्धि, सम्मान, स्वास्थ्य, संस्कार देने में सहयोग करेंगे। कोई भूखा नहीं रहेगा। उन्हें अनाज उपलब्ध कराएंगे। गरीबों को चिकित्सा सुविधा और स्वस्थ रहने की ट्रेनिंग देंगे। इस अभियान को 'हिंदू ही आगे' नाम दिया गया है।
ये भी पढ़िए...
तोगड़िया बोले- केवल हिंदू ही बनेंगे PM, CM और DM
अंतरराष्ट्रीय हिंदू परिषद के अध्यक्ष प्रवीण तोगड़िया ने गुरुवार को नर्मदापुरम में कहा, 'हम भारत में मुसलमानों की संख्या बढ़ने नहीं देंगे। ऐसा कानून बनाएंगे कि 2 से ज्यादा बच्चे पैदा करने वाले मुसलमानों को सरकारी नौकरी, सरकारी अन्न, सरकारी स्कूल, हॉस्पिटल में मुफ्त सेवा, बैंक से लोन जैसी सुविधाएं नहीं मिलेंगी। यदि फिर भी वह बच्चा पैदा करेगा, तो उसे 10 साल के लिए जेल में डाल देंगे।' पढ़िए, पूरी खबर